KIRJALLINEN KYSYMYS E-1004/02 esittäjä(t): María Valenciano Martínez-Orozco (PSE) neuvostolle. Naisten kanssa tehtyjen sitoumusten noudattaminen Afganistanin jälleenrakentamisprosessissa.



Virallinen lehti nro 309 E , 12/12/2002 s. 0071 - 0072



KIRJALLINEN KYSYMYS E-1004/02 esittäjä(t): María Valenciano Martínez-Orozco (PSE) neuvostolle (12. huhtikuuta 2002) Aihe: Naisten kanssa tehtyjen sitoumusten noudattaminen Afganistanin jälleenrakentamisprosessissa Euroopan parlamentti esitti 13. joulukuuta 2001, että kansainvälisen avun myöntämiselle Afganistanin jälleenrakennusta varten olisi asetettava ehdoksi, että naiset saavat osallistua päätöksentekoon ja olla mukana päättämässä avustuskohteista. Lisäksi parlamentti pyysi avustuksia lahjoittaneita maita, etenkin Euroopan unionia, takaamaan, että 2530 prosenttia Afganistanin jälleenrakentamiseen tarkoitetusta taloudellisesta avusta suunnataan suoraan afgaaninaisille. Aikooko neuvosto valvoa jotenkin naisia ja Euroopan unionin myöntämää taloudellista tukea koskevien sitoumusten noudattamista? Aikooko neuvosto tukea Euroopan parlamentin ehdotusta, että Yhdistyneet kansakunnat nimittäisi sukupuolten tasa-arvoa käsitteleväksi vastuuhenkilöksi naisen, joka valvoisi naisia koskevien sitoumusten noudattamista Afganistanin siirtymä- ja jälleenrakentamisprosessin aikana? Vastaus (30. syyskuuta 2002) 1. Neuvosto antaa täyden tukensa tavoitteelle edistää Afganistanin naisten asemaa yhteiskunnassa yleensä ja erityisesti heidän osallistumistaan poliittiseen päätöksentekoprosessiin. Neuvosto on toistuvasti korostanut sitä, että EU:n jälleenrakennustuki riippuu kaikkien Afganistanin osapuolten myönteisessä hengessä tapahtuvasta osallistumisesta Bonnin rauhansopimuksessa hyväksyttyyn prosessiin ja sen tavoitteiden toteuttamiseen. Näin ollen neuvosto kehottaa Afganistanin nykyistä ja tulevia hallintoja panemaan täytäntöön yleisesti hyväksytyt periaatteet, jotka on kirjattu kansainvälisiin sopimuksiin, joiden yksi osapuoli Afganistan on. Näihin kuuluu ihmisoikeuksien kunnioittaminen ilman sukupuoleen, uskontoon tai etniseen taustaan perustuvaa syrjintää. 2. Neuvosto toteaa 15. huhtikuuta 2002 antamissaan viimeisimmissä Afganistania koskevissa päätelmissään selvästi, että (13) EU katsoo, että Afganistanin naisten on voitava nauttia kaikista ihmisoikeuksista ja heidän on voitava saada terveydenhoitoa, koulutusta ja päästävä työelämään. Heillä on oltava mahdollisuus osallistua tasavertaisina maansa poliittiseen ja yhteiskunnalliseen elämään ja heidän on oltava keskeisessä asemassa Afganistanin jälleenrakentamisessa. Tämän vuoksi EU varmistaa, että sukupuoleen liittyvät kysymykset otetaan huomioon sen kaikissa toimissa, mukaan lukien kehitysapu. 3. Neuvosto pyrkii varmistamaan, että merkittävä osa kansainvälisestä jälleenrakennustuesta kohdistetaan suoraan Afganistanin naisille. Afganistanin jälleenrakennuksen johtokomitean rinnakkaispuheenjohtajien ominaisuudessa puheenjohtajavaltio ja komissio edistävät kyseisten sitoumusten toteutumista ja seuraavat kehitystä. 4. Neuvostossa ei ole käyty keskustelua Euroopan parlamentin ehdotuksesta, jonka mukaan YK:n olisi nimitettävä nainen sukupuolten tasa-arvoa Afganistanissa käsitteleväksi raportoijaksi, mutta harkitsee asiaa, jos se otetaan esille.